<classify> WAZIRI Mkuu, Kassim Majaliwa amesema hataki kuona tabia ya kupokea fedha na kuchelewa kupeleka vifaa inayofanywa na Bohari ya Dawa MSD ikiendelea.MSD ninawatahadharisha wasirudie kosa la kupokea fedha na kutopeleka dawa na vifaa tiba. Ofisi zao ziko hapo Dodoma mjini, ni kwa nini mnachelewa kuleta vifaa hivyo, amehoji.Alitoa onyo hilo jana wakati akizungumza na wakazi wa kata ya Mauno, wilayani Kondoa ambako alikwenda kukagua ujenzi wa kituo cha afya na kuelezwa kuwa MSD imekuwa ikichelewa kupeleka dawa. Waziri Mkuu jana alianza ziara ya kikazi ya siku saba katika mkoa wa Dodoma.Alisema serikali ilitoa Sh milioni 500 kwa ajili ya ujenzi wa kituo hicho cha afya na kwamba baada ya ukaguzi ameridhika na kazi inayofanyika. Hata hivyo, alimtaka mwenyekiti wa halmashauri hiyo pamoja na madiwani wahakikishe wanatenga fedha kwa ajili ya ujenzi wa wodi mbili za wagonjwa wa kawaida wa kike na wa kiume.Hapa mna kituo cha afya, hospitali ya wilaya iko Kondoa mjini ambako ni kilometa 62 kutoka hapa. Tengeni fedha za kujenga hizo wodi ili watu walazwe hapahapa. Halmashauri mnao uwezo wa kujenga hizo wodi mbili.Nataka nione mnaanza na nipate taarifa kuwa mmeanza ujenzi huo, alisisitiza na kuongeza: Mwenyekiti wa halmashauri na madiwani kaeni na mfanye hiyo kazi. Nikisema muanze maana yake ni kuanza.Tunataka wana-Mauno watibiwe hukuhuku na hakuna haja ya kuwasumbua wananchi kwenda hadi Kondoa mjini. Mkimaliza ujenzi, mtuambie, tutaleta Sh milioni 250 za kununua vifaa vya ndani.Alisema serikali inaimarisha huduma za afya kwa kujenga zahanati na kuimarisha vituo vya afya ambapo hadi kufikia Agosti mwaka huu, jumla ya vituo vya afya 209 vilikuwa vimekwishajengwa nchini. Alisema kila mwezi, serikali inapeleka wilayani humo Sh milioni 25 kwa ajili ya ununuzi wa dawa.  <topic>: kitaifa 